
Text rozhodnutia
Súd: Krajský súd Bratislava Spisová značka: 3Cob/406/2011 Identifikačné číslo súdneho spisu: 1211217608 Dátum vydania rozhodnutia: 23. 12. 2011 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2011:1211217608.1 Uznesenie Krajský súd v Bratislave v právnej veci žalobcu: Enermont s.r.o., Hraničná 14, Bratislava IČO: 35859423 práv zast. GRABAN, TORMA & PARTNERs s.r.o., Vodná 3, Košice proti žalovanému: C.B.C.- Czech Build Company, a.s. , Václavské náměstí 36/793, Praha I, Česká republika, IČO: 25622412 o zaplatenie istiny 714,49EUR s príslušenstvom a o odvolaní žalobcu proti uzneseniu Okresného súdu Bratislava II č.k. 24Cb/192/2011 zo dňa 13.9.2011 jednohlasne takto r o z h o d o l : Odvolací súd uznesenie Okresného súdu Bratislava II č.k. 24Cb/192/2011 zo dňa 13.9.2011 z r u š u j e a vec v r a c i a súdu prvého stupňa na ďalšie konanie. o d ô v o d n e n i e : Súd prvého stupňa napadnutým uznesením rozhodol tak, že konanie zastavil a to z toho dôvodu, že JUDr. Peter Olajoš splnomocnil na vymáhanie pohľadávok žalobcu od žalovaného spoločnosť GRABAN, TORMA & PARTNERs s.r.o., no súd prvého stupňa nemal za preukázané, že JUDr. Peter Olajoš bol na takýto úkon oprávnený, vzhľadom na to, že v čase poverenia nebol štatutárnym orgánom žalobcu, preto súd vyzval žalobcu, aby v lehote 7 dní od doručenia výzvy preukázal súdu svoje oprávnenie za žalobcu v čase 1.4.2011 konať. Keďže napriek výzve súdu, ktorá bola žalobcovi doručená 12.8.2011 a oprávnenie JUDr. Petra Olajoša konať za žalobcu nepreukázal, súd konanie s poukazom na ustanovenie § 104 ods. 2 konanie zastavil. Proti rozhodnutiu súdu prvého stupňa podal riadne a včas odvolanie žalobca, ktorý uviedol, že súd nedoručil napriek ustanoveniu § 49 O.s.p. výzvu na zdokladovanie poverenia žalobcu JUDr. Petrovi Olajošovi konať za spoločnosť žalobcu právnemu zástupcovi žalobcu a ku svojmu odvolaniu priložil poverenie žalobcu JUDr. Petrovi Olajošovi, ktorého dňa 17.1.2011 poveril konať a zastupovať spoločnosť žalobcu. Odvolací súd prejednal vec podľa § 212 ods.1, 214 ods. 2 O.s.p. bez nariadenia pojednávania a dospel k záveru, že napadnuté uznesenie nie je vecne správne. Podľa § 154 ods.1 O.s.p. pre rozsudok je rozhodujúci stav v čase jeho vyhlásenia. Podľa § 167 ods. 2 O.s.p. ak nie je ďalej ustanovené inak, použijú sa na uznesenie primerane ustanovenia o rozsudku. Odvolací súd z predloženého poverenia mal za preukázané oprávnenie JUDr. Petra Olajoša poveriť zastupovaním právneho zástupcu žalobcu a preto uznesenie súdu o zastavení konania zrušil a vec vrátil súdu prvého stupňa na ďalšie konanie, nakoľko odpadol dôvod pre ktorý súd prvého stupňa konanie zastavil a žalobca vytýkaný nedostatok podania opravil. Navyše odvolací súd dodáva a vytýka súdu prvého stupňa, že spomínaná výzva na odstránenie vady konania nie je obsiahnutá v spisovom materiály, zo spisového materiálu je zrejmé, len, že sudkyňa poverila dňa 8.8.2011 kanceláriu na vypracovanie výzvy o predložení spomínaného dokladu no správnosť tejto výzvy nemohol odvolací súd verifikovať, nakoľko sa jej prvopis v spise nenachádza a z tohto dôvodu považuje odvolací súd uznesenie súdu prvého stupňa o zastavení konania za nepreskúmateľné. Odvolací súd nemohol prisvedčiť tvrdeniu žalobcu, že spomínaná výzva mala byť doručená právnemu zástupcovi žalobcu, nakoľko práve toto právne zastúpenie bolo sporné. Z uvedených dôvodov odvolací súd podľa § 221 odsek 1 písmena h/, O.s.p. zrušil napadnuté uznesenie súdu prvého stupňa a podľa odseku 2 tohto ustanovenia vec vrátil súdu prvého stupňa na ďalšie konanie, v ktorom bude pokračovať prejednaním žaloby vo veci samej. Poučenie: Proti tomuto uzneseniu odvolanie nie je prípustné.

